[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 11.1.2006

SEC(2006) 24 τελικό

Σύσταση

ΓΝΩΜΗ ΤΟΥ ΣΥΜΒΟΥΛΙΟΥ

σύμφωνα με το άρθρο 9 παράγραφος 3 του κανονισμού (ΕΚ) αριθ. 1466/97 του Συμβουλίου της 7ης Ιουλίου 1997 για το επικαιροποιημένο πρόγραμμα σύγκλισης της Ουγγαρίας, 2005-2008

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Ιστορικό

Το Σύμφωνο Σταθερότητας και Ανάπτυξης, το οποίο τέθηκε σε ισχύ την 1η Ιουλίου 1998, βασίζεται στον στόχο της επίτευξης υγιών δημόσιων οικονομικών ως μέσο ενίσχυσης των προϋποθέσεων για σταθερότητα των τιμών και ισχυρή διατηρήσιμη ανάπτυξη, οι οποίες ευνοούν τη δημιουργία απασχόλησης. Το 2005, το σύμφωνο τροποποιήθηκε για πρώτη φορά. Η μεταρρύθμιση αναγνώριζε τη χρησιμότητα του συμφώνου για την εδραίωση της δημοσιονομικής πειθαρχίας, αλλά είχε ως σκοπό την ενίσχυση της αποτελεσματικότητας και των οικονομικών του ερεισμάτων, καθώς επίσης τη διασφάλιση της μακροπρόθεσμης διατηρησιμότητας των δημόσιων οικονομικών.

Ο κανονισμός (ΕΚ) αριθ. 1466/97 του Συμβουλίου για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών[1], ο οποίος αποτελεί στοιχείο του συμφώνου, ορίζει ότι τα κράτη μέλη υποβάλλουν υποχρεωτικά, στο Συμβούλιο και την Επιτροπή, προγράμματα σταθερότητας ή σύγκλισης, καθώς και ετήσιες επικαιροποιήσεις τους (τα κράτη μέλη που έχουν ήδη υιοθετήσει το ενιαίο νόμισμα υποβάλλουν (επικαιροποιημένα) προγράμματα σταθερότητας, ενώ τα κράτη μέλη που δεν το έχουν υιοθετήσει ακόμη υποβάλλουν (επικαιροποιημένα) προγράμματα σύγκλισης). Το πρώτο πρόγραμμα σύγκλισης της Ουγγαρίας υποβλήθηκε το Μάιο του 2004. Κατ’ εφαρμογή του κανονισμού, το Συμβούλιο εξέδωσε γνώμη επί του προγράμματος στις 5 Ιουλίου 2004 επί τη βάσει σύστασης της Επιτροπής και μετά από διαβουλεύσεις με την Οικονομική και Δημοσιονομική Επιτροπή. Βάσει της ίδιας διαδικασίας, τα προγράμματα σταθερότητας και σύγκλισης αξιολογούνται από την Ευρωπαϊκή Επιτροπή και εξετάζονται από την προαναφερθείσα επιτροπή, ενώ το Συμβούλιο έχει την ευχέρεια να τα εξετάσει.

Στα εν λόγω προγράμματα, τα κράτη μέλη καλούνται να καθορίσουν τον μεσοπρόθεσμο στόχο τον οποίον θέτουν για τη δημοσιονομική τους κατάσταση και να προσδιορίσουν τα μέτρα που σκοπεύουν να εφαρμόσουν προκειμένου να επιτύχουν και να διατηρήσουν το στόχο αυτό, περιλαμβανομένων των συνοδευτικών οικονομικών παραδοχών. Μετά τη μεταρρύθμιση του συμφώνου, ο μεσοπρόθεσμος στόχος πρέπει να διαφοροποιείται για τα επιμέρους κράτη μέλη με γνώμονα την οικονομική και δημοσιονομική ανομοιογένεια που υπάρχει στην Ένωση, περιλαμβανομένου του στοιχείου του κινδύνου που η δημοσιονομική πολιτική συνεπάγεται για τη διατηρησιμότητα. Άλλο στοιχείο της μεταρρύθμισης είναι το ότι πρέπει, αφενός, να επιτυγχάνεται συμμετρικότερη προσέγγιση σε σχέση με τη δημοσιονομική πολιτική κατά τη διάρκεια του οικονομικού κύκλου, με την τήρηση αυξημένης δημοσιονομικής πειθαρχίας σε περιόδους οικονομικής άνθησης και, αφετέρου, να λαμβάνονται υπόψη «μείζονες διαρθρωτικές μεταρρυθμίσεις» με επαληθεύσιμα αποτελέσματα για τη μακροπρόθεσμη διατηρησιμότητα ενόψει πρόσκαιρων αποκλίσεων από το μεσοπρόθεσμο στόχο ή από την πορεία προσαρμογής για την επίτευξή του.

Λαμβάνοντας υπόψη τις φθινοπωρινές προβλέψεις των υπηρεσιών της Επιτροπής του 2005, τον κώδικα δεοντολογίας[2], την από κοινού συμφωνηθείσα μεθοδολογία για την εκτίμηση της δυνητικής παραγωγής και των κυκλικά προσαρμοσμένων αποτελεσμάτων και τους γενικούς προσανατολισμούς των οικονομικών πολιτικών, που περιλαμβάνονται στις ολοκληρωμένες κατευθυντήριες γραμμές για την περίοδο 2005-2008, η Επιτροπή εξέτασε την προσφάτως υποβληθείσα επικαιροποίηση του προγράμματος σύγκλισης της Ουγγαρίας και, επί τη βάσει της κατωτέρω αξιολόγησης, εξέδωσε σύσταση για γνώμη του Συμβουλίου επί της εν λόγω επικαιροποίησης.

Αξιολόγηση

(1) Η επικαιροποίηση του προγράμματος σύγκλισης της Ουγγαρίας για το 2005 υποβλήθηκε στην Επιτροπή και το Συμβούλιο την 1η Δεκεμβρίου και καλύπτει την περίοδο 2005 έως 2008. Σε γενικές γραμμές είναι σύμφωνη με τη διάρθρωση του προτύπου του κώδικα δεοντολογίας για το περιεχόμενο και τη μορφή των προγραμμάτων σταθερότητας και σύγκλισης. Η επικαιροποίηση περιλαμβάνει όλα τα υποχρεωτικά και τα περισσότερα από τα προαιρετικά στοιχεία που περιγράφει ο νέος κώδικας δεοντολογίας. Ωστόσο, υπάρχουν ορισμένες ασυμφωνίες σε σχέση με το ΕΣΟΛ 95 ως προς την αντιμετώπιση των ΥΧΔΜΕ και την καταγραφή των στρατιωτικών δαπανών. Το πρόγραμμα δεν περιλαμβάνει λεπτομερή στοιχεία για τα προηγούμενα και τα προβλεπόμενα έκτακτα μέτρα. Επίσης, δεν εντοπίζει σαφώς τον μεσοπρόθεσμο στόχο για τη δημοσιονομική θέση όπως απαιτεί ο κώδικας δεοντολογίας.

(2) Στις 5 Ιουλίου του 2004, το Συμβούλιο αποφάσισε ότι η Ουγγαρία παρουσιάζει υπερβολικό έλλειμμα και εξέδωσε σύσταση για τη διόρθωσή του βάσει του άρθρου 104 παράγραφος 7. Μετά από απόφαση περί μη συμμόρφωσης τον Ιανουάριο 2005, το Συμβούλιο εξέδωσε και νέα σύσταση βάσει του άρθρου 104 παράγραφος 7 στις 8 Μαρτίου 2005, επαναλαμβάνοντας ότι το υπερβολικό έλλειμμα πρέπει να διορθωθεί ως το 2008, το έτος-στόχο που έθεταν οι ουγγρικές αρχές στο πρόγραμμα σύγκλισης του Μαΐου 2004 και επιβεβαίωναν στην επικαιροποίηση του Δεκεμβρίου 2004 στο πλαίσιο της πορείας που καθορίζει η επικαιροποίηση. Ειδικότερα, το Συμβούλιο συνέστησε στις ουγγρικές αρχές να αναλάβουν αποτελεσματική δράση προκειμένου να επιτύχουν τον στόχο σχετικά με το έλλειμμα το 2005 και να συνδέσουν τον χρόνο εφαρμογής οποιωνδήποτε φορολογικών μειώσεων με την επιτυχία των στόχων σχετικά με το έλλειμμα από το 2005 ως το 2008. Προς την ίδια κατεύθυνση ήταν και η γνώμη του Συμβουλίου για την επικαιροποίηση του προγράμματος σύγκλισης του 2004 που εγκρίθηκε στις 8 Μαρτίου 2005. Στις 8 Νοεμβρίου 2005 βάσει του άρθρου 104 παράγραφος 8, το Συμβούλιο αποφάσισε ότι η Ουγγαρία δε συμμορφώθηκε με τις συστάσεις του Συμβουλίου του Μαρτίου. Θα πρέπει να εκδοθεί και νέα σύσταση του Συμβουλίου βάσει του άρθρου 104 παράγραφος 7 για τη διόρθωση του υπερβολικού ελλείμματος.

(3) Μετά την έγκριση μιας σημαντικής δέσμης οικονομικών μεταρρυθμίσεων στα μέσα της δεκαετίας του 1990, οι υγιείς μακροοικονομικές πολιτικές και οι κατάλληλες διαρθρωτικές μεταρρυθμίσεις στήριξαν σταθερούς και υψηλούς ρυθμούς ανάπτυξης παράλληλα με μειωμένο πληθωρισμό. Ωστόσο, από το 2001 οι δημόσιες δαπάνες που αυξήθηκαν σημαντικά καθώς και οι γενναιόδωρες μισθολογικές συμφωνίες οδήγησαν σε σημαντικές μακροοικονομικές ανισορροπίες. Ενώ η ανάπτυξη εξελίσσεται πιο ισόρροπα και η αύξηση του πληθωρισμού και των μισθών επιβραδύνθηκε από το 2003, η Ουγγαρία συνεχίζει να αντιμετωπίζει υψηλά δημοσιονομικά και εξωτερικά ελλείμματα. Στην επικαιροποίηση, η αύξηση του πραγματικού ΑΕΠ προβλέπεται να σταθεροποιηθεί γύρω στα 4%, με κινητήριο μοχλό τις επενδύσεις και τις εξαγωγές της ίδιας περιόδου. Το σενάριο σχετικά με την ανάπτυξη γενικά ευθυγραμμίζεται με τις φθινοπωρινές προβλέψεις των υπηρεσιών της Επιτροπής[3]. Ωστόσο, το τελευταίο έτος του ορίζοντα του προγράμματος, που δείχνει θετικό κενό παραγωγής βάσει των υπολογισμών της Επιτροπής που πραγματοποιήθηκαν χρησιμοποιώντας την από κοινού συμφωνηθείσα μεθοδολογία, φαίνονται να είναι αισιόδοξες. Βάσει των παραπάνω, οι υποθέσεις ανάπτυξης που περιλαμβάνονται στην επικαιροποίηση φαίνονται ρεαλιστικές, αλλά μάλλον αισιόδοξες προς τα τέλη της περιόδου που καλύπτει το πρόγραμμα. Η μεσοπρόθεσμη πρόβλεψη της επικαιροποίησης για το εξωτερικό έλλειμμα φαίνεται ρεαλιστική, μολονότι η προβλεπόμενη μείωση εξαρτάται από την τήρηση της αυστηρής δημοσιονομικής πειθαρχίας που περιγράφεται στην επικαιροποίηση παράλληλα με την εφαρμογή διαρθρωτικών μεταρρυθμίσεων για την ενίσχυση της δυνητικής παραγωγής. Οι προβλέψεις του επικαιροποιημένου προγράμματος για τον πληθωρισμό είναι πλήρως ευθυγραμμισμένες με αυτές της Επιτροπής.

(4) Η νομισματική πολιτική της Ουγγαρίας συνεχίζει να συνδυάζει στόχους σχετικά με τον πληθωρισμό και τη σταθερή σύνδεση της συναλλαγματικής ισοτιμίας. Το πρόγραμμα σύγκλισης επιβεβαιώνει ότι η Ουγγαρία διατηρεί το 2010 ως έτος-στόχο για την υιοθέτηση του ευρώ. Αφού έφθασε σε ανώτατη τιμή πάνω από το 7% σε ετήσια βάση στα μέσα του 2004, ο πληθωρισμός μειώθηκε ταχέως κάτω από το 4% το πρώτο εξάμηνο του 2005. Η επιβράδυνση της αύξησης των πραγματικών μισθών, η μικρότερη εγχώρια ζήτηση, καθώς και ο εντονότερος ανταγωνισμός στις εισαγωγές μετά την ένταξη στην ΕΕ συνέβαλαν στη σταθεροποίηση του πληθωρισμού σε χαμηλότερα επίπεδα. Η ανατιμητική τάση της ισοτιμίας φιορινιού/ευρώ αντιστράφηκε τον Οκτώβριο του 2005, όταν οι φόβοι των επενδυτών για τις δημοσιονομικές αποκλίσεις και η αυξημένη αβεβαιότητα σχετικά με την ημερομηνία υιοθέτησης του ευρώ οδήγησαν σε σταδιακή υποτίμηση. Σε σχέση με τις αρχές του έτους, το φιορίνι βρισκόταν κατά 3% χαμηλότερα στα μέσα Δεκεμβρίου του 2005. Τα ουγγρικά μακροπρόθεσμα επιτόκια παραμένουν σημαντικά υψηλότερα απó ό,τι στα άλλα νέα κράτη μέλη. Μετά από βαθμιαία μείωση από 7,2% τον Ιανουάριο σε 5,6% το Σεπτέμβριο 2005, λόγω της βελτιωμένης αξιολόγησης του κινδύνου στις αγορές, οι αποδόσεις των ομολόγων (και τα ανοίγματα) σε σχέση με τη ζώνη ευρώ αυξήθηκαν σημαντικά τον Οκτώβριο και παρέμειναν γύρω στο 7% έκτοτε, εν μέρει λόγω των αυξημένων φόβων από την πλευρά των επενδυτών σχετικά με δημοσιονομικές αποκλίσεις.

(5) Το επικαιροποιημένο πρόγραμμα συνεχίζει να προβλέπει ότι το υπερβολικό έλλειμμα θα απορροφηθεί ως το 2008. Η προβλεπόμενη πορεία του ελλείμματος είναι 6,1% το 2005, 4,7% το 2006, 3,3% το 2007 και 1,9% του ΑΕΠ το 2008, που αντιπροσωπεύει ετήσια μείωση κατά 1,4 εκατοστιαίες μονάδες του ΑΕΠ. Η χρονολογική εικόνα του πρωτογενούς πλεονάσματος είναι παρόμοια. Οι εν λόγω δημοσιονομικές προβλέψεις δεν περιλαμβάνουν τα έκτακτα μέτρα (ειδικότερα στρατιωτικές αγορές που αντιπροσωπεύουν 0,3 εκατοστιαία μονάδα του ΑΕΠ για το 2006 και το 2007) και την επίδραση της απόφασης της Eurostat της 2ας Μαρτίου 2004 για την ταξινόμηση των κεφαλαιοποιητικών συνταξιοδοτικών συστημάτων, που αντιπροσωπεύουν από 1 έως 1,5% του ΑΕΠ, που θα ληφθούν υπόψη ως την κοινοποίηση της άνοιξης του 2007[4]. Η ισχυρή μείωση του δείκτη εσόδων κατά 3½ εκατοστιαίες μονάδες του ΑΕΠ, αποτέλεσμα κυρίως της νεοεισαχθείσας πενταετούς στρατηγικής φορολογικών μειώσεων, προβλέπεται να υπεραντισταθμιστεί από τη μείωση του δείκτη των δαπανών προς το ΑΕΠ κατά περίπου 7½ εκατοστιαίες μονάδες μεταξύ του 2005 και του 2008.

(6) Ο στόχος για το έλλειμμα το 2005 αυξήθηκε τον Σεπτέμβριο του 2005 από τις ουγγρικές αρχές από 3,6% του ΑΕΠ που προέβλεπε η επικαιροποίηση του Δεκεμβρίου 2004 σε 6,1% του ΑΕΠ. Οι φθινοπωρινές προβλέψεις των υπηρεσιών της Επιτροπής ανέφεραν ότι ο αναθεωρημένος στόχος για το 2005 ήταν εφικτός. Τα τελευταία διαθέσιμα ταμειακά στοιχεία επιβεβαιώνουν αυτή την άποψη.

(7) Η επικαιροποίηση προβλέπει βελτίωση του διαρθρωτικού ελλείμματος από -5,7% του ΑΕΠ το 2005 σε -2,1% του ΑΕΠ το 2008 (μη περιλαμβανομένου του αποτελέσματος από τη συνταξιοδοτική μεταρρύθμιση και των έκτακτων μέτρων). Ο μεσοπρόθεσμος στόχος δεν μπορεί να συναχθεί από τις δημοσιονομικές προβολές που παρουσιάζονται στο πρόγραμμα.

(8) Ωστόσο, τα διαρθρωτικά μέτρα που περιγράφονται στο πρόγραμμα ιδιαίτερα για το δημόσιο τομέα, την υγεία και την εκπαίδευση δεν συνοδεύονται από τα απαραίτητα ποσοτικά στοιχεία ώστε να αξιολογηθούν τα μεσοβραχυπρόθεσμα δημοσιονομικά αποτελέσματά τους. Επιπλέον, το δημοσιονομικό αποτέλεσμα μπορεί να είναι πολύ χειρότερο από ό,τι προβλέπεται στο πρόγραμμα, λαμβανομένων υπόψη και των επανειλημμένων αποκλίσεων κατά το παρελθόν. Οι φθινοπωρινές προβλέψεις της Επιτροπής υπολόγιζαν για το 2005 έλλειμμα 6,7% του ΑΕΠ (περιλαμβανομένων και των μαχητικών αεροσκαφών) γεγονός που ίσως σημαίνει ότι η τάση για το έλλειμμα το 2006 μπορεί να είναι υψηλότερη από ό,τι στο πρόγραμμα. Το 2006, η περικοπή των δαπανών κατά 4 εκατοστιαίες μονάδες του ΑΕΠ σε σχέση με τον προϋπολογισμό του 2005 δεν βασίζεται σε σαφώς καθορισμένα και ποσοτικοποιημένα μέτρα. Τα απώτερα έτη, η μεταφορά των επενδύσεων για αυτοκινητοδρόμους σε σχέδια ΣΔΙΤ ίσως δημιουργήσει λογιστικά προβλήματα και σχετικό κόστος. Η προβλεπόμενη μείωση των επιτοκίων ίσως να μην πραγματοποιηθεί. Υπάρχει αβεβαιότητα ως προς τα αποτελέσματα της φορολογικής μεταρρύθμισης, που ίσως οδηγήσει σε χαμηλότερα έσοδα.

(9) Λαμβάνοντας υπόψη την παραπάνω αξιολόγηση κινδύνων, η δημοσιονομική στρατηγική του προγράμματος πρέπει να ενισχυθεί ώστε να είναι πλήρως συμβατή σε σχέση με τη διόρθωση του υπερβολικού ελλείμματος ως το 2008 όπως συνέστησε το Συμβούλιο.

(10) Ο δείκτης χρέους προβλέπεται να αυξηθεί στο 58,4% του ΑΕΠ το 2006 και να μειωθεί στη συνέχεια σε 56,2% του ΑΕΠ ως τα τέλη της διάρκειας του προγράμματος λόγω της συνεχούς μείωσης του ελλείμματος της γενικής κυβέρνησης. Περιλαμβανομένης της σωρευμένης επιβάρυνσης από τη συνταξιοδοτική μεταρρύθμιση που θα κυμανθεί από 3% το 2004 έως 6% το 2008, το επίπεδο του χρέους αναμένεται να υπερβεί την τιμή αναφοράς 60%. Η σύγκριση μεταξύ των φθινοπωρινών προβλέψεων της Επιτροπής για το 2004 και της εξεταζόμενης επικαιροποίησης επιβεβαιώνει ότι οι κυριότερες διαφορές στην αξιολόγηση της πορείας του δείκτη χρέους/ΑΕΠ προκύπτουν από την υψηλότερη αισιοδοξία των δημοσιονομικών προβλέψεων της επικαιροποίησης.

(11) Σε ό,τι αφορά τη διατηρησιμότητα των δημόσιων οικονομικών, η Ουγγαρία φαίνεται να διατρέχει υψηλό κίνδυνο λόγω του προβλεπόμενου μεγάλου δημοσιονομικού κόστους της δημογραφικής γήρανσης. Ο δείκτης ακαθάριστου χρέους προς ΑΕΠ είναι σήμερα κοντά στην τιμή αναφοράς και αναμένεται να αυξηθεί κατά την περίοδο ως το 2050. Η Ουγγαρία μεταρρύθμισε το συνταξιοδοτικό της σύστημα προς τα τέλη της δεκαετίας του 1990, προκειμένου να περιορίσει τις μελλοντικές αυξήσεις δαπανών για συντάξεις, γεγονός που συνέβαλε στη μείωση των δημοσιονομικών επιπτώσεων της γήρανσης του πληθυσμού. Ωστόσο, οι αυξήσεις των δημοσίων δαπανών για τις συντάξεις μπορεί να είναι υψηλότερες απ’ ό,τι έχει προβλεφθεί στην επικαιροποίηση, γεγονός που δείχνει ότι έχει ιδιαίτερη σημασία η στενή παρακολούθηση παραγόντων που μπορούν να αντισταθμίσουν τέτοιες υψηλότερες δαπάνες καθώς και της εξέλιξης των δαπανών για τις συντάξεις και άλλων κονδυλίων που σχετίζονται με τους ηλικιωμένους. Ακόμη, το υψηλό τρέχον διαρθρωτικό έλλειμμα συμβάλλει στην αύξηση των κινδύνων ως προς τη διατηρησιμότητα. Συνεπώς, είναι απαραίτητη η εξυγίανση των δημόσιων οικονομικών μεσοπρόθεσμα και η περαιτέρω ενίσχυση της δημοσιονομικής θέσης ώστε να μειωθούν οι κίνδυνοι για τη διατηρησιμότητα των δημόσιων οικονομικών[5].

(12) Τα προβλεπόμενα μέτρα στον τομέα των δημόσιων οικονομικών που περιγράφονται στην επικαιροποίηση είναι ανακόλουθα σε σχέση με τις κατευθυντήριες γραμμές των οικονομικών πολιτικών. Η Ουγγαρία δε συμμορφώθηκε με τη δεύτερη βάσει του άρθρου 104 παράγραφος 7 σύσταση του Συμβουλίου της 8ης Μαρτίου 2005 σύμφωνα με τη διαδικασία υπερβολικού ελλείμματος, όπως αποφασίσθηκε από το Συμβούλιο στις 8 Νοεμβρίου 2005 βάσει του άρθρου 104 παράγραφος 8 της συνθήκης. Η επικαιροποίηση καθορίζει ένα πολυετές πλαίσιο για τη διόρθωση του υπερβολικού ελλείμματος ως το 2008, μολονότι υπάρχει πιθανότητα χειρότερων εξελίξεων σε σχέση με τις προβλέψεις και λείπουν οι απαραίτητες λεπτομερείς προδιαγραφές και ποσοτικοποιήσεις ώστε να αξιολογηθούν τα μεσοβραχυπρόθεσμα δημοσιονομικά αποτελέσματα των διαρθρωτικών μέτρων.

(13) Το εθνικό σχέδιο μεταρρυθμίσεων της Ουγγαρίας που υποβλήθηκε στις 14 Οκτωβρίου 2005 στο πλαίσιο της ανανεωμένης στρατηγικής της Λισσαβόνας για την ανάπτυξη και την απασχόληση, εντοπίζει τη σταδιακή και διαρκή μείωση του ελλείμματος της γενικής κυβέρνησης ως βασική πρόκληση. Τα δημοσιονομικά αποτελέσματα από τα μεταρρυθμιστικά μέτρα του εθνικού σχεδίου μεταρρυθμίσεων αντικατοπτρίζονται στις δημοσιονομικές προβλέψεις του προγράμματος σύγκλισης σε ό,τι αφορά τις φορολογικές μειώσεις. Η επικαιροποίηση εξηγεί το πενταετές πρόγραμμα φορολογικών μειώσεων που εγκρίθηκε πρόσφατα και παρουσιάζει ορισμένα σχέδια για τη μεταρρύθμιση του δημόσιου τομέα χωρίς, ωστόσο, να παρέχει τις απαραίτητες διευκρινίσεις και ποσοτικοποιήσεις. Τα σχέδια αυτά ευθυγραμμίζονται με το εθνικό σχέδιο μεταρρυθμίσεων που υποβλήθηκε στις 14 Οκτωβρίου του 2005.

(14) Ενόψει της παραπάνω αξιολόγησης, η Ουγγαρία πρέπει να υποβάλει ως την 1η Σεπτεμβρίου του 2006, το αργότερο, αναθεωρημένη επικαιροποίηση του προγράμματος σύγκλισης που να εντοπίζει συγκεκριμένα διαρθρωτικά μέτρα απολύτως συνεπή με τη μεσοπρόθεσμη πορεία προσαρμογής. Στο μεταξύ, η Ουγγαρία, πρέπει να πράξει τα δέοντα ώστε να επιτύχει τους δημοσιονομικούς της στόχους για το 2006 και τα επόμενα έτη.

Σύσταση

ΓΝΩΜΗ ΤΟΥ ΣΥΜΒΟΥΛΙΟΥ

σύμφωνα με το άρθρο 9 παράγραφος 3 του κανονισμού (ΕΚ) αριθ. 1466/97 του Συμβουλίου της 7 ης Ιουλίου 1997 για το επικαιροποιημένο πρόγραμμα σύγκλισης της Ουγγαρίας, 2005-2008

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (EΚ) αριθ. 1466/97 του Συμβουλίου, της 7ης Ιουλίου 1997 για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών[6], και ιδίως το άρθρο 9 παράγραφος 3,

τη σύσταση της Επιτροπής,

μετά από διαβούλευση με την Οικονομική και Δημοσιονομική Επιτροπή,

ΕΞΕΔΩΣΕ ΤΗΝ ΠΑΡΟΥΣΑ ΓΝΩΜΗ:

1. Στις [24 Ιανουαρίου 2006] το Συμβούλιο εξέτασε το επικαιροποιημένο πρόγραμμα σύγκλισης της Ουγγαρίας, το οποίο καλύπτει την περίοδο 2005 - 2008. Το πρόγραμμα είναι σε γενικές γραμμές σύμφωνο με τη διάρθρωση του κώδικα δεοντολογίας για το περιεχόμενο και τη μορφή των προγραμμάτων σταθερότητας και σύγκλισης. Περιλαμβάνει όλα τα υποχρεωτικά και τα περισσότερα από τα προαιρετικά στοιχεία που προβλέπει ο νέος κώδικας δεοντολογίας. Ωστόσο, υπάρχουν ασυμφωνίες σε σχέση με το ΕΣΟΛ 95 ως προς την αντιμετώπιση των ΥΧΔΜΕ και την καταγραφή των στρατιωτικών δαπανών. Το πρόγραμμα δεν περιλαμβάνει στοιχεία για τα προηγούμενα και τα προβλεπόμενα έκτακτα μέτρα. Επίσης, δεν εντοπίζει σαφώς τον μεσοπρόθεσμο στόχο για τη δημοσιονομική θέση όπως απαιτεί ο κώδικας δεοντολογίας.

2. Μετά την έγκριση μιας σημαντικής δέσμης οικονομικών μεταρρυθμίσεων στα μέσα της δεκαετίας του 1990 οι υγιείς μακροοικονομικές πολιτικές και οι κατάλληλες μεταρρυθμίσεις στήριξαν σταθερούς και υψηλούς ρυθμούς ανάπτυξης παράλληλα με μειωμένο πληθωρισμό. Ωστόσο, από το 2001, οι δημόσιες δαπάνες που αυξήθηκαν σημαντικά καθώς και οι γενναιόδωρες μισθολογικές συμφωνίες οδήγησαν σε σημαντικές μακροοικονομικές ανισορροπίες. Ενώ η ανάπτυξη έχει πιο ισόρροπη εξέλιξη και η αύξηση του πληθωρισμού και των μισθών επιβραδύνθηκε τα τελευταία έτη, η Ουγγαρία συνεχίζει να αντιμετωπίζει υψηλά δημοσιονομικά και εξωτερικά ελλείμματα. Το μακροοικονομικό σενάριο της επικαιροποίησης που υποβλήθηκε το Δεκέμβριο του 2005 προβλέπεται η αύξηση του πραγματικού ΑΕΠ να σταθεροποιηθεί στο 4% για την περίοδο που καλύπτει το πρόγραμμα, με κινητήριο μοχλό τις επενδύσεις και τις εξαγωγές. Με βάση τις διαθέσιμες πληροφορίες, το σενάριο αυτό φαίνεται να βασίζεται σε ρεαλιστικές παραδοχές ανάπτυξης, αλλά δείχνει υπερβολικά αισιόδοξο για το τελευταίο έτος του προγράμματος. Η προβλεπόμενη μείωση του εξωτερικού ελλείμματος εξαρτάται από την εφαρμογή της δημοσιονομικής πειθαρχίας παράλληλα με τη θέσπιση διαρθρωτικών μεταρρυθμίσεων που θα δώσουν ώθηση στη δυνητική παραγωγή. Οι προβλέψεις του προγράμματος για τον πληθωρισμό φαίνονται ρεαλιστικές.

3. Στις 5 Ιουλίου 2004, το Συμβούλιο αποφάσισε ότι η Ουγγαρία παρουσιάζει υπερβολικό έλλειμμα και εξέδωσε σύσταση για τη διόρθωσή του βάσει του άρθρου 104 παράγραφος 7 μέχρι το 2008, το αργότερο, στο πλαίσιο της πορείας προσαρμογής που περιείχε το πρόγραμμα σύγκλισης που υπέβαλε η Ουγγαρία το Μάιο. Μετά από απόφαση περί μη συμμόρφωσης τον Ιανουάριο του 2005 βάσει του άρθρου 104 παράγραφος 8, το Συμβούλιο εξέδωσε για δεύτερη φορά σύσταση βάσει του άρθρου 104 παράγραφος 7 στις 8 Μαρτίου 2005, επαναλαμβάνοντας ότι το υπερβολικό έλλειμμα πρέπει να διορθωθεί ως το 2008. Το Συμβούλιο συνέστησε στις ουγγρικές αρχές να αναλάβουν αποτελεσματική δράση προκειμένου να επιτύχουν τον στόχο σχετικά με το έλλειμμα το 2005 και να συνδέσουν τον χρόνο εφαρμογής οποιωνδήποτε φορολογικών μειώσεων με την επιτυχία των στόχων σχετικά με το έλλειμμα. Προς την ίδια κατεύθυνση ήταν και η γνώμη του Συμβουλίου για την επικαιροποίηση του προγράμματος σύγκλισης του 2004 που εγκρίθηκε στις 8 Μαρτίου 2005. Το επικαιροποιημένο πρόγραμμα εξακολουθεί να προβλέπει ότι το υπερβολικό έλλειμμα θα έχει διορθωθεί ως το 2008. Η προβλεπόμενη πορεία του ελλείμματος είναι 6,1% του ΑΕΠ το 2005, 4,7% το 2006, 3,3% του ΑΕΠ το 2007 και 1,9% του ΑΕΠ το 2008, που αντιστοιχεί σε ετήσια μείωση κατά 1,4 εκατοστιαίες μονάδες του ΑΕΠ. Η χρονική πορεία του πρωτογενούς πλεονάσματος είναι παρόμοια. Οι εν λόγω δημοσιονομικές προβλέψεις δεν περιλαμβάνουν τα έκτακτα μέτρα και τα αποτελέσματα από την απόφαση της Eurostat της 2 Μαρτίου 2004 για την ταξινόμηση των κεφλαιοποιητικών συνταξιοδοτικών συστημάτων, που αντιστοιχούν σε 1 έως 1,5% του ΑΕΠ, ποσά τα οποία πρέπει να ληφθούν υπόψη στην κοινοποίηση της Άνοιξης του 2007[7]. Ο στόχος για το έλλειμμα το 2005 αυξήθηκε τον Σεπτέμβριο του 2005 από τις ουγγρικές αρχές από 3,6% του ΑΕΠ που προέβλεπε η επικαιροποίηση του Δεκεμβρίου 2004 σε 6,1% του ΑΕΠ. Οι φθινοπωρινές προβλέψεις των υπηρεσιών της Επιτροπής ανέφεραν ότι ο αναθεωρημένος στόχος για το 2005 ήταν εφικτός. Τα τελευταία διαθέσιμα ταμειακά στοιχεία επιβεβαιώνουν αυτή την άποψη.

4. Η επικαιροποίηση προβλέπει βελτίωση του διαρθρωτικού ελλείμματος από -5,7% του ΑΕΠ το 2005 σε -2,1% του ΑΕΠ το 2008 (μη περιλαμβανομένου του αποτελέσματος από τη συνταξιοδοτική μεταρρύθμιση). O μεσοπρόθεσμος στόχος δεν μπορεί να συναχθεί από τις δημοσιονομικές προβολές που παρουσιάζονται στο πρόγραμμα.

5. Επιπλέον, το δημοσιονομικό αποτέλεσμα μπορεί να είναι πολύ χειρότερο απ’ ό,τι προβλέπεται στο πρόγραμμα, δεδομένου ότι οι περικοπές των δαπανών το 2006 καθώς και οι διαρθρωτικές περιστολές για τα απώτερα έτη του προγράμματος δεν βασίζονται σε σαφώς καθορισμένα και ποσοτικοποιημένα μέτρα. Επιπλέον, μπορούν να προκύψουν ορισμένοι κίνδυνοι σχετικά με τη στρατηγική.

6. Λαμβάνοντας υπόψη την αξιολόγηση των κινδύνων, η δημοσιονομική στρατηγική του προγράμματος πρέπει να ενισχυθεί ώστε να είναι συμβατή με τη διόρθωση του υπερβολικού ελλείμματος ως το 2008, τελευταίο έτος του προγράμματος, όπως συνέστησε το Συμβούλιο.

7. Ο δείκτης χρέους εκτιμάται ότι έχει φθάσει το 57,7% του ΑΕΠ το 2005. Το πρόγραμμα προβλέπει ότι ο δείκτης του χρέους θα μειώνεται κατά 1,5 εκατοστιαίες μονάδες κατά τη διάρκεια της περιόδου. Η εξέλιξη του δείκτη του χρέους είναι πιθανόν να είναι λιγότερο ευνοϊκή από ό,τι προβλέπεται στο πρόγραμμα, δεδομένων των προαναφερθέντων κινδύνων που συνδέονται με τους δημοσιονομικούς στόχους.

8. Σε ό,τι αφορά τη διατηρησιμότητα των δημόσιων οικονομικών, η Ουγγαρία φαίνεται να διατρέχει υψηλό κίνδυνο λόγω του προβλεπόμενου μεγάλου δημοσιονομικού κόστους της δημογραφικής γήρανσης. Ο δείκτης ακαθάριστου χρέους προς ΑΕΠ είναι σήμερα κοντά στην τιμή αναφοράς και αναμένεται να αυξηθεί κατά την περίοδο ως το 2050. Η Ουγγαρία μεταρρύθμισε το συνταξιοδοτικό της σύστημα προς τα τέλη της δεκαετίας του 1990, προκειμένου να περιορίσει τις μελλοντικές αυξήσεις δαπανών για συντάξεις, γεγονός που συνέβαλε στη μείωση των δημοσιονομικών επιπτώσεων της γήρανσης του πληθυσμού. Ωστόσο, οι αυξήσεις των δημοσίων δαπανών για τις συντάξεις μπορεί να είναι υψηλότερες από ό,τι έχει προβλεφθεί στην επικαιροποίηση, γεγονός που δείχνει ότι έχει ιδιαίτερη σημασία η στενή παρακολούθηση παραγόντων που μπορούν να αντισταθμίσουν τέτοιες υψηλότερες δαπάνες καθώς και της εξέλιξης των δαπανών για τις συντάξεις και άλλων κονδυλίων που σχετίζονται με τους ηλικιωμένους. Ακόμη, το υψηλό τρέχον διαρθρωτικό έλλειμμα συμβάλλει στην αύξηση των κινδύνων ως προς τη διατηρησιμότητα. Συνεπώς, είναι απαραίτητη η εξυγίανση των δημόσιων οικονομικών μεσοπρόθεσμα και η περαιτέρω ενίσχυση της δημοσιονομικής θέσης ώστε να μειωθούν οι κίνδυνοι για τη διατηρησιμότητα των δημόσιων οικονομικών[8].

9. Τα προβλεπόμενα μέτρα στον τομέα των δημόσιων οικονομικών που περιγράφονται στην επικαιροποίηση είναι ανακόλουθα σε σχέση με τις κατευθυντήριες γραμμές των οικονομικών πολιτικών που περιλαμβάνονται στις ολοκληρωμένες κατευθυντήριες γραμμές για την περίοδο 2005-2008. Η Ουγγαρία δε συμμορφώθηκε με τη δεύτερη σύσταση του Συμβουλίου της 8ης Μαρτίου 2005 βάσει του άρθρου 104 παράγραφος 7, στο πλαίσιο της διαδικασίας υπερβολικού ελλείμματος, όπως αποφασίστηκε από το Συμβούλιο στις 8 Νοεμβρίου 2005 βάσει του άρθρου 104 παράγραφος 8 της συνθήκης. Η επικαιροποίηση καθορίζει ένα πολυετές πλαίσιο για τη διόρθωση του υπερβολικού ελλείμματος ως το 2008, μολονότι υπάρχει η πιθανότητα χειρότερων εξελίξεων σε σχέση με τις δημοσιονομικές προβλέψεις.

10. Το εθνικό σχέδιο μεταρρυθμίσεων της Ουγγαρίας που υποβλήθηκε στις 14 Οκτωβρίου 2005 στο πλαίσιο της ανανεωμένης στρατηγικής της Λισσαβόνας για την ανάπτυξη και την απασχόληση, εντοπίζει τη σταδιακή και διαρκή μείωση του ελλείμματος της γενικής κυβέρνησης ως βασική πρόκληση. Τα δημοσιονομικά αποτελέσματα από τα μεταρρυθμιστικά μέτρα του εθνικού σχεδίου μεταρρυθμίσεων αντικατοπτρίζονται στις δημοσιονομικές προβλέψεις του προγράμματος σύγκλισης σε ό,τι αφορά τις φορολογικές μειώσεις. Η επικαιροποίηση εξηγεί το πενταετές πρόγραμμα φορολογικών μειώσεων που εγκρίθηκε πρόσφατα και παρουσιάζει ορισμένα σχέδια για τη μεταρρύθμιση του δημόσιου τομέα χωρίς, ωστόσο να παρέχει τις απαραίτητες διευκρινίσεις και ποσοτικοποιήσεις. Τα σχέδια αυτά ευθυγραμμίζονται γενικά με το εθνικό σχέδιο μεταρρυθμίσεων.

Ενόψει της παραπάνω αξιολόγησης, το Συμβούλιο έχει τη γνώμη ότι η Ουγγαρία πρέπει να υποβάλει ως την 1η Σεπτεμβρίου του 2006 το αργότερο, αναθεωρημένη επικαιροποίηση του προγράμματος σύγκλισης που να εντοπίζει συγκεκριμένα διαρθρωτικά μέτρα απολύτως συνεπή με τη μεσοπρόθεσμη πορεία προσαρμογής. Στο μεταξύ, η Ουγγαρία, πρέπει να πράξει τα δέοντα ώστε να επιτύχει τους δημοσιονομικούς της στόχους για το 2006 και τα επόμενα έτη.

Σύγκριση βασικών μακροοικονομικών και δημοσιονομικών προβλέψεων 1

2004 | 2005 | 2006 | 2007 | 2008 |

Πραγματικό ΑΕΠ (μεταβολή %) | ΠΣ Δεκ. 20056 | 4,2 | 4,0 | 4,1 | 4,0 | 4,0 |

COM Νοέμβ. 2005 | 4,2 | 3,7 | 3,9 | 3,9 | μ.δ.σ. |

ΠΣ Δεκ.2004 | 3,9 | 4,0 | 4,2 | 4,3 | 4,6 |

Πληθωρισμός ΕνΔΤΚ (%) | ΠΣ Δεκ. 2005 | 6,8 | 3,5 | 2,1 | 3,0 | 2,4 |

COM Νοέμβ. 2005 | 6,8 | 3,7 | 2,0 | 3,0 | μ.δ.σ. |

ΠΣ Δεκ.2004 | 6,8 | 4,5 | 4,0 | 3,5 | 3,0 |

Κενό παραγωγής (ποσοστό δυνητικού ΑΕΠ) | ΠΣ Δεκ. 20052 | -1,3 | -1,0 | -0,5 | -0,1 | 0,4 |

COM Νοέμβ. 20057 | -0,9 | -0,7 | -0,3 | 0,2 | μ.δ.σ. |

ΠΣ Δεκ.20042 | μ.δ.σ. | μ.δ.σ. | μ.δ.σ. | μ.δ.σ. | μ.δ.σ. |

Αποτέλεσμα της γενικής κυβέρνησης (ως % του ΑΕΠ) | ΠΣ Δεκ. 2005 | -5,4 | -6,1 | -4,78 | -3,38 | -1,9 |

COM Νοέμβ. 2005 | -5,4 | -6,1 | -6,7 | -6,9 | μ.δ.σ. |

ΠΣ Δεκ.2004 | -4,5 | -3,6 | -2,9 | -2,2 | -1,6 |

Πρωτογενές αποτέλεσμα (ως % του ΑΕΠ) | ΠΣ Δεκ. 2005 | -1,1 | -2,5 | -1,5 | -0,3 | +0,8 |

COM Νοέμβ. 2005 | -1,5 | -2,2 | -3,0 | -3,4 | μ.δ.σ. |

ΠΣ Δεκ.2004 | -0,5 | 0,0 | 0,2 | 0,6 | 1,0 |

Κυκλικά προσαρμοσμένο αποτέλεσμα (ως % του ΑΕΠ) | ΠΣ Δεκ. 20052 | -4,8 | -5,7 | -4,5 | -3,3 | -2,2 |

COM Νοέμβ. 2005 | -5,3 | -5,8 | -6,6 | -7,0 | μ.δ.σ. |

ΠΣ Δεκ.20042 | μ.δ.σ. | μ.δ.σ. | μ.δ.σ. | μ.δ.σ. | μ.δ.σ. |

Διαρθρωτικό αποτέλεσμα 3 (ως % του ΑΕΠ) | ΠΣ Δεκ. 20054 | μ.δ.σ. | μ.δ.σ. | μ.δ.σ. | μ.δ.σ. | μ.δ.σ. |

COM Νοέμβ. 20055 | -5,3 | -6,3 | -7,6 | -8,5 | μ.δ.σ. |

ΠΣ Δεκ.2004 | μ.δ.σ. | μ.δ.σ. | μ.δ.σ. | μ.δ.σ. | μ.δ.σ. |

Ακαθάριστο δημόσιο χρέος (ως % του ΑΕΠ) | ΠΣ Δεκ. 2005 | 57,2 | 57,7 | 58,48 | 57,98 | 56,28 |

COM Νοέμβ. 2005 | 57,4 | 57,2 | 58,0 | 59,2 | μ.δ.σ. |

ΠΣ Δεκ.2004 | 57,3 | 55,5 | 53,0 | 50,6 | 48,3 |

Σημείωση: 1 Οι δημοσιονομικές προβλέψεις δεν περιλαμβάνουν την επίδραση από την απόφαση της Eurostat της 2 Μαρτίου 2004 για την ταξινόμηση των συνταξιοδοτικών συστημάτων, που πρέπει να εφαρμοστεί ως την κοινοποίηση της άνοιξης του 2007. Περιλαμβανομένης της επίδρασης αυτής το έλλειμμα της γενικής κυβέρνησης του επικαιροποιημένου προγράμματος θα ήταν 6,5% του ΑΕΠ το 2004, 7,4% το 2005, 6,1% το 2006, 4,7% το 2007 και 3,4% το 2008, ενώ το ακαθάριστο δημόσιο χρέος θα ήταν 60,3% του ΑΕΠ το 2004, 61,5% το 2005, 63,0% το 2006, 63,2% το 2007 και 62,3% το 2008 (βλ. επίσης υποσημείωση 8). 2 Υπολογισμοί των υπηρεσιών της Επιτροπής με βάση τις πληροφορίες που παρέχονται στο πρόγραμμα. 3 Κυκλικά προσαρμοσμένο αποτέλεσμα (όπως τις προηγούμενες σειρές) χωρίς τα έκτακτα και άλλα προσωρινά μέτρα. 4 Το πρόγραμμα δεν περιλαμβάνει πληροφορίες για τα έκτακτα και άλλα προσωρινά μέτρα. 5 Τα έκτακτα και άλλα προσωρινά μέτρα έχουν ληφθεί από τις φθινοπωρινές προβλέψεις των υπηρεσιών της Επιτροπής του 2005. 6 Χωρίς τον υπολογισμό των ΥΧΔΜΕ (μετά τις ΥΧΔΜΕ 4,6 % το 2004· 4,2 % το 200, 4,3% το 2006, 4,1% το 2007 και 4,1% το 2008). 7 Βάσει υπολογιζόμενης δυνητικής ανάπτυξης 3,7%, 3,5%, 3,5% και 3,4% αντίστοιχα για την περίοδο 2004-2007. 8 Μη περιλαμβανομένων των αγορών στρατιωτικού εξοπλισμού. Πηγή: Πρόγραμμα σύγκλισης (ΠΣ), οικονομικές προβλέψεις των υπηρεσιών της Επιτροπής φθινόπωρο 2005 (COM)· Υπολογισμοί των υπηρεσιών της Επιτροπής. |

[1] ΕΕ L 209, 2.8.1997, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1055/2005 (ΕΕ L 174 της 7.7.2005, σ. 1). Όλα τα έγγραφα που αναφέρονται στο παρόν κείμενο διατίθενται στον ακόλουθο δικτυακό τόπο:

http://europa.eu.int/comm/economy_finance/about/activities/sgp/main_en.htm

[2] Γνώμη της οικονομικής και δημοσιονομικής επιτροπής σχετικά με τις «Λεπτομερείς ρυθμίσεις για την εφαρμογή του Συμφώνου Σταθερότητας και Ανάπτυξης και κατευθυντήριες γραμμές για τη μορφή και το περιεχόμενο των προγραμμάτων σταθερότητας και σύγκλισης», που ενεκρίθη από το Συμβούλιο ΕCOFIN στις 11 Οκτωβρίου 2005.

[3] Πρέπει να σημειωθεί ότι οι προβλέψεις της Επιτροπής πραγματοποιήθηκαν βάσει χρονολογικών σειρών που δεν περιελάμβαναν τις ΥΧΔΜΕ ενώ στην επικαιροποίηση οι ΥΧΔΜΕ περιλαμβάνονται στους υπολογισμούς για την ανάπτυξη (ενώ ταυτόχρονα παρουσιάζεται και ο ρυθμός βασικής ανάπτυξης χωρίς τις ΥΧΔΜΕ ώστε να είναι συγκρίσιμος).

[4] Περιλαμβανομένης της επίδρασης αυτής, το έλλειμμα της γενικής κυβέρνησης του επικαιροποιημένου προγράμματος θα ήταν 7,4% το 2005, 6,1% το 2006, 4,7% το 2007 και 3,4% το 2008, ενώ το ακαθάριστο δημόσιο χρέος θα ήταν 60,3% του ΑΕΠ το 2004, 61,5% το 2005, 63,0% το 2006, 63,2% το 2007 και 62,3% το 2008. Ωστόσο, δεν περιλαμβάνεται η αγορά μαχητικών αεροσκαφών που αντιπροσωπεύουν 0,3 επιπλέον εκατοστιαίες μονάδες του ΑΕΠ για το 2006 και το 2007.

[5] Λεπτομέρειες για τη μακροπρόθεσμη διατηρησιμότητα των δημοσίων οικονομικών παρέχονται στην τεχνική αξιολόγηση του προγράμματος από τις υπηρεσίες της Επιτροπής, που θα δημοσιευτούν στον δικτυακό τόπο: http://europa.eu.int/comm/economy_finance/about/activities/sgp/main_en.htm

[6] ΕΕ L 209, 2.8.1997, σ. 1. Κανονισμός όπως τροποποιήθηκε με τον κανονισμό (EΚ) αριθ. 1055/2005 (ΕΕ L 174, 7.7.2005, σ. 1). Τα έγγραφα που αναφέρονται στο παρόν κείμενο είναι διαθέσιμα στον εξής δικτυακό τόπο:http://europa.eu.int/comm/economy_finance/about/activities/sgp/main_en.htm

[7] Περιλαμβανομένης της επίδρασης αυτής, το έλλειμμα της γενικής κυβέρνησης του επικαιροποιημένου προγράμματος θα ήταν 7,4% του ΑΕΠ το 2005, 6,1% το 2006, 4,7% το 2007 και 3,4% το 2008, ενώ το ακαθάριστο δημόσιο χρέος θα ήταν 60,3% του ΑΕΠ το 2004, 61,5% το 2005, 63,0% το 2006, 63,2% το 2007 και 62,3% το 2008. Ωστόσο, δεν περιλαμβάνεται η αγορά μαχητικών αεροσκαφών που αντιπροσωπεύουν 0,3 επιπλέον εκατοστιαίες μονάδες του ΑΕΠ για το 2006 και το 2007.

[8] Λεπτομέρειες για τη μακροπρόθεσμη διατηρησιμότητα των δημοσίων οικονομικών παρέχονται στην τεχνική αξιολόγηση του προγράμματος από τις υπηρεσίες της Επιτροπής, που θα δημοσιευτούν στον δικτυακό τόπο: http://europa.eu.int/comm/economy_finance/about/activities/sgp/main_en.htm